กัดริมฝีปากล่าง ซ้ำกันและเกิดแผลทั้งสองรอบโอกาสที่จะเป็น mucocele หรือต่อมน้ำลายอุดตันมีมากมั้ยคะคุณ ขอบค่ะ
สวัสดีค่ะ ถุงน้ำเมือก (mucocele หรือ ranula) เกิดจากการอุดตันของท่อของต่อมน้ำลายขนาดเล็กๆ บริเวณริมฝีปากและมีการรั่วไหลของน้ำเมือกออกมาอยู่รอบๆ เนื้อเยื่อแถวนั้น ทำให้เห็นเป็นก้อนนูน มักคลำได้นิ่ม ไม่แข็ง และไม่มีอาการเจ็บหรือปวด และเมื่อมีการทานอาหารที่เผ็ดหรือร้อน ก็อาจไปกระตุ้นให้น้ำเมือกรั่วไหลออกมามากขึ้น ทำให้มีขนาดใหญ่ขึ้นได้ ส่วนสาเหตุที่ทำให้เกิดการอุดตันของท่อต่อมน้ำลายนั้น อาจเกิดจากการเป็นแผลในช่องปาก ไม่ว่าจะเป็นแผลร้อนใน หรือแผลที่เกิดจากการกัด เมื่อมีแผล จะทำให้ต่อมน้ำลายบางส่วนได้รับความเสียหายจนเกิดภาวะอุดตันได้อย่างไรก็ตาม หากเกิดการกัดริมฝีปากไป และเกิดเป็นแผลขึ้น ไม่จำเป็นว่าจะต้องกลายเป็น mucocele ดังนั้น หากยังมีแค่แผล และไม่ได้เป็นตุ่มนูนขึ้นมา ก็แสดงว่ายังไม่ได้เป็น mucocele ค่ะในเบื้องต้น ก็ควรดูแลแผลที่เกิดจากการกัดที่เกิดขึ้น โดยการบ้วนปากด้วยน้ำเกลือบ่อยๆ งดการบ้วนปากด้วยน้ำยาป้วนปากไปก่อน เพราะอาจยิ่งระคายเคืองได้ ใชยาสีฟันที่ไม่มีรสเผ็ดร้อน ไม่ทานอาหารรสจัด ไม่ทานอาหารที่ร้อนมากไป เวลาทานอาหาร ควรตักครั้งละน้อย ไม่ตักคำใหญ่ เพราะอาจมีโอกาสเผลอกัดโดนริมฝีปากได้อีก และควรเคี้ยวอาหารช้าๆ นอกจากนี้ ก็ควรดื่มน้ำเปล่ามากๆ งดการดื่มแอลกอฮอล์ เป็นต้น